El Gabinet de Promoció del Valencià i Onda Cero Sagunt llancen el concurs de microrelats ‘Pensat i refet’
16 de novembre 2021

El Gabinet de Promoció del Valencià de l'Ajuntament de Sagunt llança, amb la col·laboració d'Onda Cero Sagunt, _Pensat i refet_, un concurs de microrelats en valencià obert a alumnat d'ESO, Batxillerat, Cicles Formatius, Escola de Persones Adultes, Universitat Popular, així com població general.

L'organització del certamen oferirà cada mes una locució o frase feta a partir de la qual les persones participants hauran de construir relats d'un màxim de 100 paraules.

L'alumnat escolaritzat podrà treballar la creació literària a l'aula i a casa amb les indicacions necessàries del professorat de valencià. Posteriorment, en la data que indicarà l'organització, caldrà remetre al correu gpv@aytosagunto.es tots els microrelats del mes que vulguen participar en el concurs. El resultat es publicarà en el compte de Facebook d’AVIVA Sagunt i s'anunciarà també a través de la ràdio per l'emissora Onda Cero Sagunt, on es coneixerà a les persones guanyadores, que rebran un lot de materials de promoció del valencià.

La regidora del Gabinet de Promoció del Valencià ha explicat que està molt il·lusionada amb esta iniciativa: «**Estem molt il·lusionats en el nou concurs de microrelats «_Pensat i fet_». Pensem que és una eina molt valuosa per al professorat de valencià perquè sabem que hi ha molta gent creativa i que li agrada escriure. A més, tenim el gran al·licient que el relat guanyador serà emès per Onda Cero**».

Un microrelat és un conte molt breu, amb una extensió màxima al voltant de 750 caràcters o 10 línies de text. Mentre els contes habituals narren un fet o una sèrie de fets reals o ficticis, amb una tendència evident cap a la fantasia i cap a l'enginy, el microconte presenta estes característiques, però portades a l'extrem: és un text literari narratiu que es caracteritza per la brevetat de contingut, és concís i d'una gran intensitat expressiva, com una mena d'extracte que presenta l'essència d'una història. Este relat breu té una enorme capacitat suggeridora: textualment diu poc i narrativament condensa molt.

La primera frase feta que proposa l'organització és «_Pensat i fet_», i el termini per a presentar els relats acabarà el dia 30 de novembre. Mensualment es farà difusió del resultat del concurs i es presentarà una nova proposta lèxica del ric patrimoni fraseològic valencià per a la creació de nous microrelats.

«**Animeu-se a escriure microrelats en valencià i així descobrirem noves expressions que potser ja no estan tan utilitzades però que s’han utilitzat durant molt de temps i que li donen una gran riquesa i expressivitat a la nostra llengua, el valencià**», ha afegit la regidora.

![](/media/fdxf0sxg/02_c1_mini_logoavivasagunt.jpg?width=850&height=566.9886363636364)

*   [](http://www.facebook.com/sharer.php?u=https://aytosagunto.es/va/actualitat/el-gabinet-de-promocio-del-valencia-i-onda-cero-sagunt-llancen-el-concurs-de-microrelats-pensat-i-refet/ "Facebook")
*   [](http://twitter.com/share?url=https://aytosagunto.es/va/actualitat/el-gabinet-de-promocio-del-valencia-i-onda-cero-sagunt-llancen-el-concurs-de-microrelats-pensat-i-refet/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-gabinet-de-promocio-del-valencia-i-onda-cero-sagunt-llancen-el-concurs-de-microrelats-pensat-i-refet/ "Linked In")
*   [](mailto:?body=https://aytosagunto.es/va/actualitat/el-gabinet-de-promocio-del-valencia-i-onda-cero-sagunt-llancen-el-concurs-de-microrelats-pensat-i-refet/)